CELEX: 32021D1360
Language: hu
Date: 2021-06-30 00:00:00
Title: A Bizottság (EU) 2021/1360 határozata (2021. június 30.) Hollandiának az (EU) 2021/267 európai parlamenti és tanácsi rendelet 2. és 3. cikkében meghatározott egyes időszakok meghosszabbítására való felhatalmazásáról (az értesítés a C(2021) 4640. számú dokumentummal történt) (Csak az angol nyelvű szöveg hiteles)

2021.8.16.   
               
               
                  HU
               
               
                  Az Európai Unió Hivatalos Lapja
               
               
                  L 293/14
               
            
         A BIZOTTSÁG (EU) 2021/1360 HATÁROZATA
         (2021. június 30.)
         Hollandiának az (EU) 2021/267 európai parlamenti és tanácsi rendelet 2. és 3. cikkében meghatározott egyes időszakok meghosszabbítására való felhatalmazásáról
         
            
               (az értesítés a C(2021) 4640. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közlekedésre vonatkozó szabályozás bizonyos területein egyes bizonyítványok és engedélyek megújításával és meghosszabbításával, egyes időszakos ellenőrzések és továbbképzések elhalasztásával, valamint az (EU) 2020/698 rendeletben említett egyes időszakok meghosszabbításával kapcsolatos egyedi és átmeneti intézkedéseknek az elhúzódó Covid19-válságra tekintettel történő megállapításáról szóló, 2021. február 16-i (EU) 2021/267 európai parlamenti és tanácsi rendeletre (1), és különösen annak 2. cikke (8) bekezdésére és 3. cikke (4) bekezdésére,
         mivel:
         
                     (1)
                  
                  
                     Az (EU) 2021/267 rendelet 2. cikkének (1) bekezdése meghosszabbítja a továbbképzésnek a szakmai alkalmassági bizonyítvánnyal rendelkezők általi elvégzésére vonatkozó azon határidőket, amelyek egyébként 2020. szeptember 1. és 2021. június 30. között jártak volna le vagy járnának le. Az említett rendelet 2. cikkének (3) bekezdése meghosszabbítja az ehhez kapcsolódó 95. harmonizált uniós kód jelölésének érvényességét.
                  
               
                     (2)
                  
                  
                     Az (EU) 2021/267 rendelet 3. cikkének (1) bekezdése meghosszabbítja azon vezetői engedélyek érvényességét, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (3)
                  
                  
                     2021. május 25-én kelt levelében Hollandia indokolással ellátott kérelmet nyújtott be az (EU) 2021/267 rendelet 2. és 3. cikkében meghatározott egyes időszakok meghosszabbításának engedélyezése iránt. 2021. június 7-én Hollandia további információkat nyújtott be kérelmének alátámasztására.
                  
               
                     (4)
                  
                  
                     Hollandia az indokolással ellátott kérelmével felhatalmazást szeretne kapni arra, hogy az (EU) 2021/267 rendelet 2. cikkének (1) és (3) bekezdése alkalmazásában az említett rendelet 2. cikkének (1) bekezdésében meghatározott, 2020. szeptember 1. és 2021. június 30. közötti időszakot négy hónappal meghosszabbítsa, továbbá hogy az (EU) 2021/267 rendelet 3. cikkének (1) bekezdésében meghatározott, 2020. szeptember 1. és 2021. június 30. közötti időszakot négy hónappal meghosszabbítsa.
                  
               
                     (5)
                  
                  
                     A Hollandia által benyújtott információ alapján a továbbképzés elvégzése vagy annak tanúsítása, és a 95. harmonizált uniós kód feltüntetése 2021. június 30. után valószínűleg kivitelezhetetlen marad az általa a Covid19-járvány terjedésének megelőzése vagy megfékezése céljából hozott intézkedések miatt.
                  
               
                     (6)
                  
                  
                     Hollandia szerint ezen intézkedések miatt a továbbképzéseket 2020. december 15. és 2021. március 16. között fel kellett függeszteni. Miközben a továbbképzések időközben újraindultak, továbbra is fennáll az a kötelezettség, hogy bármely helyzetben minden embernek 1,5 méteres távolságot kell tartania egymástól. Ezeket az intézkedéseket a magáncégek egy közös protokoll révén hajtották végre.
                  
               
                     (7)
                  
                  
                     Ezeknek az intézkedéseknek a továbbképzésekre gyakorolt fő hatása az, hogy a tanóráknak a rendes helyzetekhez képest sokkal kisebb létszámúaknak kell lenniük. A továbbképzések jelentős része valóban tartalmaz egy kötelező gyakorlati tanfolyamot, amely immár csak kis csoportoknak tartható meg. A Hollandia által szolgáltatott információk szerint ez a körülmény jelentősen csökkenti e tagállam képzési kapacitását, így nem teszi lehetővé nagyszámú tehergépjármű-vezető számára a továbbképzések időben történő elvégzését.
                  
               
                     (8)
                  
                  
                     Hollandia szerint a magánvállalkozásoknak a következő hónapokban ezt a közös protokollt kell alkalmazniuk, ami azt jelenti, hogy a piacon a közeljövőben is csak jelentős mértékben korlátozott képzési kapacitások lesznek elérhetők.
                  
               
                     (9)
                  
                  
                     A Hollandia által nyújtott tájékoztatásnak megfelelően az említett tagállamban tevékenykedő tehergépjármű-vezetők többségének 2021 vége előtt meg kell újítania szakmai alkalmassági bizonyítványát. A képzések nyilvántartásba vételéért felelős holland hatóság (a CBR (2)) által szolgáltatott információk alapján 2021-ben átlagosan 150 000 járművezetőnek kell részt vennie még két hétórás tanfolyamon, ami azt jelenti, hogy összesen 300 000 tanfolyamot kell még lebonyolítani az adott tagállamban a tehergépjármű-vezetők számára az év végéig.
                  
               
                     (10)
                  
                  
                     Ezenkívül a Hollandia által szolgáltatott adatok alapján a buszvezetők jelentős része komoly nehézségekkel szembesült a képzések 2020. szeptember 10. előtti elvégzését illetően, mivel az adott tagállamban 2020 tavaszán kijárási korlátozások voltak érvényben. Mivel ezeknek a buszvezetőknek az (EU) 2020/698 európai parlamenti és tanácsi rendelet (3) alapján hosszabbították meg a szakmai alkalmassági bizonyítványaikat, jelenleg még mintegy 350 000 tanfolyamot kell elvégezniük a buszvezetőknek, nagyon korlátozott időkereten belül.
                  
               
                     (11)
                  
                  
                     Ezen túlmenően, a Hollandia által nyújtott tájékoztatásnak megfelelően nagyon nehéz lesz az összes továbbképzést rendben újrakezdeni. Hollandiában továbbra is magas a Covid19-fertőzések száma, és a hivatásos sofőrök többsége még nem kapta meg az oltást. Az említett tagállam által szolgáltatott információk alapján ez azt jelenti, hogy még mindig vannak fertőzések e csoport körében vagy a velük szoros kapcsolatban álló személyek körében, ami arra kényszeríti őket, hogy betegszabadságon vagy karanténban töltsenek időt. Ez nemcsak azt jelenti, hogy más kollégákkal kell helyettesíteni őket, hanem azt is, hogy kevesebb idő áll rendelkezésükre a továbbképzések elvégzésére. A korábbi tapasztalatok azt is mutatják, hogy a rendelkezésre álló oktatóknak sok képzési napot törölniük kell, ami nemcsak a járművezetők váratlan lemondásainak magas száma miatt történik, hanem azért is, mert maguknak az oktatóknak a körében még mindig előfordulnak fertőzések és karanténba vonulások.
                  
               
                     (12)
                  
                  
                     Hollandia szerint a tagállam egy olyan rendszer végrehajtásán dolgozik, amely lehetővé teszi a szakmai alkalmassági bizonyítványok megszerzésére irányuló vállalati szintű továbbképzést, amely pedig lehetővé tenné a járművezetők számára, hogy képzéseiket szokásos „munkahelyi buborékaik” keretében végezzék. Ezeknek az oktatóknak a szükséges tanúsítása azonban várhatóan csak július 1-jén kezdődik meg. Az ezt követő időszakban számos oktató és sofőr várhatóan nyári szabadságon lesz, mivel általában kötve vannak az adott tagállam iskolai szüneteihez.
                  
               
                     (13)
                  
                  
                     A Hollandia által szolgáltatott információk szerint a vezetői engedélyek megújítása Hollandiában 2021. június 30. után valószínűleg szintén kivitelezhetetlen marad azon intézkedések miatt, amelyeket az ország a Covid19 terjedésének megelőzése vagy megfékezése érdekében hozott.
                  
               
                     (14)
                  
                  
                     A Hollandia által szolgáltatott információk alapján az említett tagállamban a szakmai alkalmassági bizonyítványokat a vezetői engedélyen állítják ki. Ezért azon a tehergépkocsi-vezetők többségének, akiknek a szakmai alkalmassági bizonyítványa 2021. szeptember 10-én járna le, a vezetői engedélye is ugyanazon a napon járna le.
                  
               
                     (15)
                  
                  
                     Hollandia szerint a vezetői engedélyek érvényességi idejének meghosszabbítása különösen azon személyek esetében szükséges, akiknek az engedélyük meghosszabbításához orvosszakértői jelentésre van szükségük. Az említett tagállam által szolgáltatott adatok alapján jelenleg 61 687 olyan akta van, amelyek esetében a holland Országos Vizsgáztató Hatóság még mindig orvosok vagy szakértők orvosi jelentéseire vár. Ennek az az oka, hogy a Covid19 miatt az egészségügyi rendszerre nehezedő nyomás miatt a járművezetők jelentős része még mindig nem tud időben időpontot egyeztetni az orvosi rendelésen való megjelenésre.
                  
               
                     (16)
                  
                  
                     A Hollandia által szolgáltatott információk szerint a pozitív teszteredmények és az új kórházi kezelések száma ebben a tagállamban csökkent, és a vakcinázás gyorsasága továbbra sem marad el az európai átlagos gyorsaságtól. Hollandiában azonban az általános Covid19-helyzet továbbra is aggodalomra ad okot, mivel jelenleg a 25 holland régióból 23 régió „súlyos” kockázati szintűnek minősül, amely a legmagasabb szint. A másik két régióban a kockázati szint eggyel alacsonyabb szintűnek, azaz „komoly”-nak minősül. Az egészségügyi rendszerre nehezedő nyomás tehát még mindig nagyon nagy. Ezért a Covid19 terjedésének megelőzése vagy megfékezése érdekében hozott intézkedések valószínűleg több hónapig hatályban maradnak.
                  
               
                     (17)
                  
                  
                     Hollandia becslései szerint a kért hosszabbítások esetében négy hónapos időszakra van szükség ahhoz, hogy a hivatásos járművezetők az előírt határidőn belül elvégezzék ismeretfrissítő tanfolyamaikat, és lehetővé váljon az elmaradás kezelése annak érdekében, hogy ne okozzanak jelentős fennakadásokat a közlekedési ágazatban.
                  
               
                     (18)
                  
                  
                     A Hollandia által szolgáltatott információk szerint az érintett gépjárművezetők nagy részének csak az általuk már megkezdett tanfolyamokat kell befejeznie. A kért meghosszabbítások ezért nem vezetnek a közlekedés biztonsága és védelme szempontjából aránytalan kockázatokhoz.
                  
               
                     (19)
                  
                  
                     Hollandia számára tehát felhatalmazást kell adni arra, hogy az (EU) 2021/267 rendelet 2. cikkének (1) és (3) bekezdése alkalmazásában az említett rendelet 2. cikkének (1) bekezdésében meghatározott, valamint 3. cikke (1) bekezdésében meghatározott, 2020. szeptember 1. és 2021. június 30. közötti időszakot négy hónappal meghosszabbítsa.
                  
               
                     (20)
                  
                  
                     Hollandia hozzájárult ahhoz, hogy e határozat elfogadására és az erről szóló értesítésre angol nyelven kerüljön sor,
                  
               ELFOGADTA EZT A HATÁROZATOT:
         
            1. cikk
            Hollandia felhatalmazást kap arra, hogy az (EU) 2021/267 rendelet 2. cikkének (1) és (3) bekezdésében, valamint 3. cikkének (1) bekezdésében meghatározott időszakokat az alábbiak szerint meghosszabbítsa:
            
                        a)
                     
                     
                        az (EU) 2021/267 rendelet 2. cikke (1) és (3) bekezdésének alkalmazásában az említett rendelet 2. cikkének (1) bekezdésében meghatározott, 2020. szeptember 1. és 2021. június 30. közötti időszak négy hónappal meghosszabbodik; valamint
                     
                  
                        b)
                     
                     
                        az említett rendelet 3. cikkének (1) bekezdésében meghatározott, 2020. szeptember 1. és 2021. június 30. közötti időszak négy hónappal meghosszabbodik.
                     
                  
         
            2. cikk
            Ennek a határozatnak a Holland Királyság a címzettje.
         
         
            Kelt Brüsszelben, 2021. június 30-án.
            
               
                  a Bizottság részéről
               
               Adina-Ioana VĂLEAN
               
                  a Bizottság tagja
               
            
         
         
            (1)  HL L 60., 2021.2.22, 1. o.
         
         
            (2)  Centraal Bureau Rijvaardigheidsbewijzen.
         
            (3)  Az Európai Parlament és a Tanács (EU) 2020/698 rendelete (2020. május 25.) a közlekedésre vonatkozó szabályozás bizonyos területein egyes bizonyítványok és engedélyek megújításával és meghosszabbításával, valamint egyes időszakos ellenőrzések és továbbképzések elhalasztásával kapcsolatos egyedi és átmeneti intézkedéseknek a Covid19-járványra tekintettel történő megállapításáról (HL L 165., 2020.5.27., 10. o.).